༤༽རང་མོས་སྙན་ངག་ནི་གཞུང་ལུགས་ཀྱི་གཏད་སོ་གང་ཡང་མེད་པས་སྒྲིག་མེད་ཁུངས་མེད་ཀྱི་རྩོམ་སྲོལ་རེད་ཅེས་པ་དེར་བསམ་གཞིགས་མུ་མཐུད་གནང་འོས།སྤྱིར་བཏང་ཀློག་པ་པོས་སྙན་ངག་ཡིན་པར་དང་ལེན་བྱས་ན།གཞུང་ལུགས་མེད་རུང་སྙན་ངག་རེད།ཀློག་པ་པོས་དང་ལེན་མ་བྱས་ཚེ།གཞུང་ལུགས་དང་སྒྲིག་ཁྲིམས་ཡོད་ཀྱང་སྙན་ངག་མ་རེད།སྔོན་མ་༡༩༩༤ལོར་ས་རཱ་མཐོ་སློབ་ཀྱི་སློབ་དཔོན་དམ་པ་རྒན་པ་སངས་མཆོག་གིས་སྲོལ་རྒྱུན་སྙན་ངག་པའི་ཕྱོགས་བཟུང་ཞིང་།ངས་རང་མོས་སྙན་ངག་པའི་ཕྱོགས་བཟུང་སྟེ་རྩོད་པ་གཟའ་འཁོར་གཅིག་ཙམ་བརྒྱབ་མྱོང་།རྒན་ཁོང་གིས་ཀྱང་།རང་མོས་སྙན་ངག་ཆོ་མེད་རེད།དེ་རྒྱུན་རིང་པོ་གནས་ཀྱི་མ་རེད།གང་ཡིན་ཟེར་ན།དེ་ལ་གཞུང་ལུགས་ཡོད་མ་རེད་གསུངས་གནང་གི་རེད།དེ་ལ་ངས།རང་མོས་སྙན་ངག་ལ་གཞུང་ལུགས་ཞེས་ཞེན་འཛིན་བྱེད་ས་དང་།སྒྲིག་གཞི་ཞེས་རྐང་པ་འཆིང་བྱེད་ཅིག་མེད་པས།དར་རྒྱས་འགྲོ་བ་ཙམ་དུ་མ་ཟད།དར་རྒྱས་ཆེས་མྱུར་བ་ཡོང་གི་རེད་ཅེས་ཞུ་མྱོང་།དངོས་གནས་བྱས་ན།རང་མོས་སྙན་ངག་ཁྲིམས་མེད་ལུགས་མེད་དེ་འདྲ་མ་རེད།དེ་ནི་དམར་ཤོག་གི་འཆིང་རྒྱའི་འོག་ལ་བློ་གཅིག་སེམས་གཅིག་གིས་མི་ཚེ་བསྐྱལ་བའི་མི་ཞིག་གིས།ནུབ་ཕྱོགས་ཀྱི་རང་དབང་དང་མང་གཙོའི་སྤྱི་ཚོགས་ལ་ཧོབ་སྟེ་བལྟ་དུས།སྤྱི་ཚོགས་དེ་ཚོ་ཁྲིམས་མེད་ལུགས་མེད་ཟང་ངེ་ཟིང་ངེ་ཞིག་ཏུ་མཐོང་གི་ཡོད་པ་དང་འདྲ་བོ་རེད།